Natten til fredag havde VUC på Vesterbro i Aalborg indbrud. Det lykkedes tyvene, at komme ind i et mødelokale ved at skære hul i en væg. De var tilsyneladende temmelig professionelle, for de vidste, hvordan de skulle undgå at udløse alarmen. Fra mødelokalet stjal de hele 85 iPads, som skulle have været uddelt til lærerne, som skulle bruge dem i undervisningen. VUC har såkaldt selvforsikring, hvor de selv afsætter et beløb til denne slags episoder. Derfor skal de selv stå for udgiften til indkøb af 85 nye iPads - altså omtrent 350.000 kroner. De spritnye iPads var mærket og registreret, men forstander for VUC&HF Nordjylland, Svend Madsen, er ikke sikker på, at tyvekosterne dukker op igen. - Det virker som et meget professionelt indbrud, så jeg tror, at de har deres netværk i orden, så jeg regner ikke med at se dem igen, siger han.

Referat:
Tyve har stjålet 85 iPads hos VUC på Vesterbro i Aalborg. Skolen er selvforsikret, og skal derfor selv betale de 350.000 kroner, som 85 nye iPads koster.